Καροτόσουπα βελουτέ με πορτοκάλι και κάρι
Με κάρι και φρέσκο χυμό από πορτοκάλι κάνουμε μια καροτόσουπα αξέχαστη! Συνοδεύουμε με φρυγανισμένο ψωμί για ένα ελαφρύ και θρεπτικό γεύμα.
1 κιλό καρότα, καθαρισμένα και κομμένα σε μέτριες ροδέλες, 1 μέτριο ξερό κρεμμύδι, χοντροκομμένο, 60 γρ. βούτυρο ή ελαιόλαδο, 200 ml φρέσκος χυμός πορτοκάλι, 1½ λίτρο ζωμός λαχανικών ή νερό, 1 + 1/2 κουτ. γλυκού κάρι, μέτριο, 1/2 κουτ. γλυκού τζίντζερ, σε σκόνη, 1 κουτ. γλυκού ξύσμα λεμονιού (ακέρωτου και κατά προτίμηση βιολογικού), 30 ml χυμός λεμονιού, 1 κουτ. γλυκού μέλι, της αρεσκείας μας, αλάτι, φρεσκοτριμμένο πιπέρι
Για να φτιάξουμε καροτόσουπα βελουτέ με πορτοκάλι και κάρι, αρχικά ζεσταίνουμε σε μια μεγάλη και βαθιά κατσαρόλα το βούτυρο ή το ελαιόλαδο, σε μέτρια φωτιά.Σοτάρουμε τα καρότα για περίπου 8 - 10 λεπτά, μέχρι να μαλακώσουν και να μελώσουν.Ρίχνουμε το κρεμμύδι και ανακατεύουμε.Προσθέτουμε το πορτοκάλι, τον ζωμό ή το νερό και αλατοπίπερο. Βράζουμε για περίπου 20 λεπτά, μέχρι να μαλακώσουν πολύ τα καρότα. Αποσύρουμε.Περιμένουμε λίγο να κρυώσει και αδειάζουμε τη σούπα στο μπλέντερ.Προσθέτουμε το κάρι, το τζίντζερ, τον χυμό, το ξύσμα λεμονιού, το μέλι και πολτοποιούμε τη σούπα, μέχρι να γίνει λεία και ομοιογενής. Την ξαναβάζουμε στην κατσαρόλα να πάρει μια βράση και ελέγχουμε το αλατοπίπερο.Τη μοιράζουμε σε μπολ ή πιάτα. Αν θέλουμε, προσθέτουμε 1 κουτ. σούπας από μείγμα 200 γρ. γιαουρτιού με 1 κουταλιά σούπας γάλα, σε κάθε μερίδα.Πασπαλίζουμε με λίγο κάρι και σερβίρουμε. 
Καρότα,Πορτοκάλι,Χορτοφαγικά